คาดบาทสัปดาห์หน้ากรอบ29.90-30.10
กสิกรฯคาดเงินบาทสัปดาห์หน้าเคลื่อนกรอบ29.90-30.10 จับตาตัวเลขศก.สหรัฐ
10 ก.ย. 2554

กสิกรฯคาดเงินบาทสัปดาห์หน้าเคลื่อนกรอบ29.90-30.10 จับตาตัวเลขศก.สหรัฐ
บริษัท ศูนย์วิจัยกสิกรไทย คาดแนวโน้มเงินบาทสัปดาห์หน้า (12-16 ก.ย.54) อาจเคลื่อนไหวในกรอบ 29.90-30.10 บาทต่อดอลลาร์สหรัฐ โดยคงต้องจับตาการปรับตัวของตลาดการเงินในช่วงต้นสัปดาห์ เพื่อตอบรับถ้อยแถลงของการประชุมกลุ่ม G-7 ข้อมูลเศรษฐกิจจีนเดือนส.ค. รวมถึงตัวเลขเศรษฐกิจสหรัฐฯ ที่สำคัญ ได้แก่ ยอดค้าปลีก ดัชนีราคาผู้บริโภค ดัชนีราคาผู้ผลิต ข้อมูลการผลิตในภาคอุตสาหกรรม อัตราการใช้กำลังผลิต ดัชนีราคานำเข้าและส่งออก ฐานะการคลังเดือนส.ค. ข้อมูลเงินทุนไหลเข้าสุทธิสู่ตลาดการเงินสหรัฐฯ สต็อกสินค้าคงคลัง ภาคธุรกิจเดือนก.ค. ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟีย ดัชนีความเชื่อมั่นผู้บริโภคจัดทำโดยรอยเตอร์/มหาวิทยาลัยมิชิแกน (ขั้นต้น) เดือนก.ย. ดุลบัญชีเดินสะพัดไตรมาส 2/2554 และจำนวนผู้ขอรับสวัสดิการว่างงานรายสัปดาห์